Kamu bisa jelasin ke aku soal Operasi Dragoon dalam bahasa melayu?

Operasi Dragoon (pada mulanya Operasi Anvil) adalah nama samaran bagi operasi pendaratan Pihak Bersekutu ke atas Provence (Perancis Selatan) pada 15Ogos 1944. Operasi ini pada awalnya dirancang untuk dilaksanakan bersamaan dengan Operasi Overlord, iaitu pendaratan Bersekutu di Normandy, tetapi kekurangan sumber-sumber yang ada menyebabkan pendaratan kedua dibatalkan. Menjelang bulan Julai 1944 pendaratan itu dipertimbangkan semula, kerana pelabuhan di Normandy semakin sesak dan tidak mempunyai keupayaan untuk membekalkan tentera Bersekutu dengan secukupnya. Pada masa yang sama, Pemerintah Tertinggi Perancis mendesak pengembalian semula operasi yang akan melibatkan sejumlah besar tentera Perancis. Maka, operasi tersebut akhirnya diluluskan pada bulan Julai dan akan dilaksanakan pada Ogos.

Matlamat penyerbuan adalah untuk melindungi pelabuhan-pelabuhan penting di pantai Mediterranean Perancis dan menambah tekanan ke atas tentera Jerman dengan membuka satu lagi barisan depan. Selepas beberapa operasi awal komando, Kor VI AS mendarat di pantai Côte d'Azur dibawah perlindungan pasukan petugas tentera laut yang besar, diikuti oleh beberapa  divisyen Tentera Darat B Perancis. Mereka ditentang oleh  Kumpulan Tentera Darat G Jerman yang berpecah-belah, kini dilemahkan oleh pemindahan divisyen-divisyennya ke perbatasan lain dan diganti oleh askar Ostlegionen yang bermutu rendah dan dilengkapi peralatan usang.

Dihalang oleh penguasaan udara Bersekutu dan penentangan besar-besaran oleh pemberontak Perancis, tentera Jerman yang lemah telah dikalahkan dengan pantas. Askar Jerman berundur ke arah utara melalui lembah Rhône, untuk mendirikan garisan pertahanan yang stabil di Dijon. Unit mudah alih Bersekutu dapat mengatasi Jerman dan menyekat laluan mereka di bandar Montélimar. Pertempuran berikutnya membawa ke jalan buntu, dengan kedua-dua pihak tidak dapat mencapai kejayaan muktamad, sehinggalah askar Jerman melengkapkan pengunduran mereka dari bandar itu. Sewaktu pihak Jerman sedang berundur, tentera Perancis berjaya menawan pelabuhan penting Marseille dan Toulon, dengan segera mengoperasikannya.

Pihak Jerman tidak dapat mempertahankan Dijon dan mengarahkan pengunduran sepenuhnya dari Selatan Perancis. Kumpulan Tentera DaratG berundur lebih jauh ke utara, dikejar oleh tentera Bersekutu. Pertempuran akhirnya terhenti di pergunungan Vosges, dimana Kumpulan Tentera DaratG akhirnya dapat mendirikan garisan pertahanan yang stabil. Setelah bertemu dengan unit-unit Sekutu dari Operasi Overlord, tentera Bersekutu memerlukan penyusunan semula dan, menghadapi tentangan Jerman yang sengit, penyerangan dihentikan pada 14September. Operasi Dragoon dianggap berjaya oleh pihak Sekutu. Ia membolehkan mereka membebaskan keseluruhan Selatan Perancis dalam masa hanya 4 minggu sambil menyebabkan korban yang besar bagi pihak Jerman, walaupun sebahagian besar unit-unit terbaik Jerman dapat melepaskan diri. Pelabuhan Perancis yang ditawan mula beroperasi, membolehkan pihak Sekutu menyelesaikan masalah bekalan mereka dengan cepat.